《齐天乐 题松枝引鹤图》
清代·孙云鹤

长天过雨尘氛少，遥峰正衔西景。写倦黄庭，翻馀秋水，半榻茶景人静。

轻衫笠冷。趁满目景霞，怡神适兴。万壑松涛，翠阴吹下羽衣影。

翛然倚风长唳，亭亭尘外表，吟韵相应。珠树秋寒，瑶台夜永，清梦三更露警。

高怀谁领。但自把松枝，引来幽径。却过前溪，为人留画境。

作者简介：浙江仁和人，字兰友，孙云凤妹，县丞金玮妻。善画，工填词，兼长骈体文，与云凤齐名。